Line Barfod (EL), 2005-05-31:
Hele forandringen på skatteområdet er den del af kommunalreformen, som skal træde i kraft først, og som skal træde i kraft allerede den 1. november 2005, og som derfor også er den afgørende prøve på, hvordan det egentlig er, regeringen og Dansk Folkeparti har tænkt sig at denne reform skal gennemføres både i forhold til, hvad den kommer til at betyde for kommunerne, og i forhold til, hvad den betyder for de mange ansatte, som jo skal løfte opgaven og sikre, at der kommer de skatteindtægter ind, som vi har brug for, for at velfærdssamfundet kan hænge sammen.
Indtil nu har der desværre været meget lidt imødekommenhed fra regeringen i forhold til at forstå, at det er vigtigt for folk at vide, hvor de skal arbejde henne, og på hvilke betingelser de skal arbejde.
Det bliver så helt barokt, når vi kommer til tjenestemændene, som oven i købet har grundlovssikrede rettigheder, hvor man heller ikke vil forsikre os om, at man vil sørge for, at de mange tjenestemænd på skatteområdet bliver sikret nogle ordentlige vilkår, og at vi ikke kommer i strid med deres grundlovssikrede rettigheder.
Det fremgik ret klart af den høring, vi holdt i Retsudvalget om bl.a. det her spørgsmål, at der er en stor risiko for, at man ikke vil kunne vinde de retssager, der uundgåeligt kommer, hvis regeringen ikke på forhånd sikrer sig, at folk behandles ordentligt, og at de rettigheder, de har, overholdes.
Derfor synes jeg, det kunne være rart, hvis vi i dag ved tredjebehandlingen kunne få en forsikring fra skatteministeren om, at man vil behandle folk rimeligt, at man vil sikre, at tjenestemændenes grundlovssikrede rettigheder overholdes, og at man vil sikre, at der bliver indgået fornuftige aftaler om, hvordan overflytningen kommer til at foregå, og at folk bliver sikret de vilkår, de har.
Men når vi ser på skatteområdet, kommer man jo meget længere væk fra borgerne.
I og med at man laver så få skattecentre, vil der være mange borgere, der bliver nødt til at rejse meget langt, når de har en sag, som de gerne vil have behandlet.
Det er klart, at der er en række ting på skatteområdet, som kan ordnes via internettet, men der er andre ting, som ikke kan, hvor folk er nødt til at møde op og snakke med et menneske for at få afklaret forholdene.
Her har vi stadig ikke fået ordentligt svar på: Hvordan sikrer vi, at borgerne kan få en god service, når de møder op, hvad enten det er, fordi de står med et dødsbo, de skal have behandlet, eller det er nogle andre indviklede ting, som de ikke kan klare ved at have en til at hjælpe med at slå op på internettet?
Hvem er det så, borgeren kan hænge op på, at der ikke er den fornødne uddannelse hos det personale, der skal tage sig af at hjælpe borgerne dér?
Det sidste er hele det retssikkerhedsmæssige spørgsmål, hvor vi risikerer, at pengene kommer til at fosse ud af statskassen med den måde, man organiserer skattevæsenet på, fordi der ikke er nogen, der kan gribe ind over for forkerte afgørelser, som betyder, at pengene fosser ud af statskassen.
Hvordan får vi ændret på denne organisation, så der er nogle, der kan sikre, at man ikke kun kan klage som borger, hvis man føler sig uretfærdigt behandlet – det er selvfølgelig vigtigt, at det er sikret – men også kan sikre den anden del af retssikkerheden, nemlig at vi kan være sikre på, at folk betaler det i skat, som de skal?
Der er ikke en instans, der som ligningsrådet i dag kan sikre en undersøgelse af, hvordan administrationen foregår på de forskellige områder, og sørge for at rette op, hvis man lader pengene fosse ud af statskassen.
Derfor risikerer vi altså med denne her nye organisation, at vi kommer til at mangle de penge, vi skal bruge til de mange velfærdsopgaver.
Derfor stemmer Enhedslisten imod også denne del af kommunalreformen.
På den høring, vi havde i Retsudvalget, blev det ret klart, at ingen kunne komme i tanke om noget tidligere eksempel – heller ikke dengang man flyttede politiet over til staten – hvor tjenestemændene ikke havde fået valgmuligheden og man ikke havde prøvet at sikre dem rimelige vilkår.
Jeg synes, at man burde have bare et enkelt argument for, hvorfor man denne gang, hvor det er den største omflytning, man går i gang med nogen sinde, hvis vi ser på den samlede reform, ikke vil sikre ordentlige vilkår.